9
1 Nga kena insifuk in oana sie lufin kof,
Ac mutuk in oana sie unon in sroninmuta,
Tuh nga in ku in tung len ac fong
Ke mwet luk su anwuki.
2 Nga kena in oasr sie acn nga in muta we in acn mwesis
Nga in ku in som nu we loes liki mwet luk.
Elos nukewa tia pwaye nu sin God,
Sie un mwet kutasrik.
3 Elos kurweya lohulos, oana ke mwet uh ulya sukan pisr natulos, in pisrik kas kikiap;
Acn uh kolyuk ke kikiap, ac tia ke pwaye.
LEUM GOD El fahk,
“Mwet luk uh kalwenina in oru ma koluk
Ac tiana akilenyu lah nga God lalos.”
4 Kais sie mwet enenu in sismouk ac taranul liki mwet kawuk lal,
Ac wangin sie ku in lulalfongi ma lel;
Tuh tamulel nukewa kutasrik oana Jacob,
Ac mwet nukewa fahk kas kikiap in akkolukye mwet kawuk lalos.
5 Elos nukewa kiapu mwet tulan lalos,
Ac wangin sie kaskas pwaye;
Elos pahla in kaskas kikiap;
Elos oru na ma koluk nwe toloala in auli.
6 Elos sulallal na sulallal,
Ac kutasrik na kutasrik!
LEUM GOD El fahk lah mwet lal elos fahsr lukel.
7 Ke sripa inge LEUM GOD Kulana El fahk,
“Inge nga fah aknasnasye mwet luk oana ke mwet uh aknasnasye osra ke e,
Ac srikelos.
Mwet luk uh orekma koluk —
Ku mea nga ku in sifil oru nu selos?
8 Lohulos oana sukan pisr ma uniya mwet.
Elos fahk kas kikiap pacl nukewa.
Elos nukewa kaskas kulang nu sin mwet tulan lalos,
Sruhk elos akoo in srifusrulosi.
9 Ya nga fah tia kaelos ke ma inge?
Ya nga fah tia foloksak nu sin sie mutunfacl su oru ouinge?
Nga, LEUM GOD, pa fahk ma inge.”
10 Na nga fahk, “Nga fah tungi eol uh
Ac arulana asor ke acn musrasra,
Mweyen elos pulamlamla,
Ac wangin mwet fufahsryesr we.
Pusren cow uh tia sifilpa lohngyuk;
Won yen engyeng uh ac kosro inimae kaingelik som.”
11 LEUM GOD El fahk, “Nga fah oru acn Jerusalem in sie yol in ma musalla,
Sie acn in muta lun kosro lemnak uh;
Siti in acn Judah fah mwesisla,
Acn ma wangin mwet muta we.”
12 Nga siyuk, “LEUM GOD, efu acn inge ku filfilla ac pulamlamla oana yen mwesis uh, pwanang wangin mwet fahsr sasla we? Su lalmwetmet in kalem ke ma se inge? Su kom aketeya nu se tuh elan ku in fahkak nu sin mwet ngia?”
13 LEUM GOD El topuk, “Ma inge sikyak mweyen mwet luk elos sisla mwe luti nga sang nu selos. Elos tiana akosyu, ku oru ma nga fahk nu selos. 14 A elos likkekena, ac alu nu ke ma sruloala lal Baal, oana papa tumalos lotelos in oru. 15 Ke ma inge, porongo ma nga, LEUM GOD Kulana, God lun Israel, fah oru: Nga ac sang nu sin mwet luk sak mwen elos in kang, ac kof pwasin elos in nim. 16 Nga fah akfahsryeloselik inmasrlon mutunfacl ma elos, ku mwet matu lalos, soenna lohng kac, ac nga fah supwala un mwet mweun in lainulos nwe ke nga kunauselosla nukewa.”
Mwet Jerusalem Elos Tung Ac Siyuk Ke Kasru
17 LEUM GOD Kulana El fahk,
“Nunku ke ma sikyak inge!
Pangonma mutan mwemelil uh in tuku,
Elos in onkakin on in pukmas.”
18 Mwet uh fahk,
“Fahk nu selos in sulaklak yuk soko on in pukmas nu sesr,
Nwe ke mutasr nwanala ke sroninmuta,
Ac kufinmutasr sroksroki ke tung.”
19 Porongo pusren tung Zion me:
“Kut sikiyukla!
Kut arulana aklusrongtenyeyukla!
Kut enenu in som liki acn sesr.
Lohm sesr uh kunausyukla.”
20 Nga fahk,
“Kowos mutan, lipsre LEUM GOD,
Ac lohang nu ke kas lal.
Luti nu sin acn nutuwos elos in etu tung ke mas uh,
Ac luti kawuk lowos an in etu yuk on in pukmas.
21 Misa utyak in winto lasr uh
Ac ilyak nu in lohm lulap wowo sesr;
El onela tulik srisrik inkanek uh,
Ac mukul fusr ke nien kuka uh.
22 Monin mwet misa oaclik yen nukewa,
Oana fohkon kosro ke oan inima uh.
Oana wheat ma mwet kosrani pakela ac sisla,
Wheat ma wangin mwet telani.
Pa inge ma LEUM GOD El sapkin ngan fahk.”
23 LEUM GOD El fahk,
“Mwet lalmwetmet in tia konkin ke lalmwetmet lalos,
Ac mwet ku in tia pac konkin ke ku lalos.
Ac mwet kasrup in tia konkin ke mwe kasrup lalos.
24 Mwet se fin lungse konkin,
Elan konkin lah el eteyu ac el kalem keik.
Mweyen lungse luk oan ma pahtpat,
Ac nga oru ma suwohs ac pwaye fin faclu.
Pa inge ma akinsewowoyeyu.
Nga, LEUM GOD, pa fahk ma inge.”+
25 LEUM GOD El fahk, “Pwayena lah pacl se ac fah tuku ke nga fah kaelos nukewa su kosrala in mano, tusruktu elos tiana moul fal nu ke wuleang lun kosrala. 26 Nga fah kai mwet Egypt, mwet Judah, mwet Edom, mwet Amon, mwet Moab, ac elos su muta yen mwesis su koala aunsuf ke likintupalos.* Inmasrlon mwet inge, oayapa inmasrlon mwet Israel, wangin sie selos moul fal nu ke wuleang luk.”
+ 9:24 1 Cor 1:31; 2 Cor 10:17 * 9:26 koala aunsuf ke likintupalos: mwet in acn mwesis elos kalla aunsifalos in akfulatye god lalos; oasr ma sap nu sin mwet Israel elos in tia oru: Lev 19:29.