46
[Psalm Lun Tulik Natul Korah]
God El Wi Kut
1 God El nien molela lasr ac ku lasr,
Su arulana apkuran nu sesr ke pacl in keok in kasrekut.
2 Ke ma inge kut ac fah tiana sangeng
Finne kusrusr faclu ac eol uh mokukla nu in acn loal meoa.
3 Meoa finne ngirngir ac pulkulak,
Ac eol uh finne rarrar ke kusrusr la.
4 Oasr soko infacl su ase mwe engan nu ke siti lun God,
Nu in lohm mutal sin El Su Fulatlana.
5 God El muta in siti sac, ouinge ac fah tiana kunausyukla;
El ac fah tuku kasru siti sac ke srakna toang.
6 Mutanfahl uh sangeng, tokosrai uh usrusryak;
God El kouyak ke pusren pulahl, ac faclu kofelik.
7 LEUM GOD Kulana El wi kut;
God lal Jacob El nien molela lasr.
8 Fahsru ac liye ma LEUM GOD El orala;
Liye ma sakirik El oru fin faclu.
9 El tulokinya mweun fin faclu nufon;
El koteya mwe pisr, kunausla osra,
Ac esukak mwe loang uh.
10 Ac El fahk, “Kowos in tia sifil mweun, ac etu lah nga God,
Nga fulat inmasrlon mutunfacl uh,
Nga fulatlana fin faclu.”
11 LEUM GOD Kulana El wi kut;
God lal Jacob El nien molela lasr.