Book Lal
SOAKAS
Tukakinyen Book In SOAKAS
Book in Soakas el orani mwe luti ma wo nu ke moul in ikwa oayapa moul in ngun. Yokiyen mwe luti inge kas in kasru nu ke ouiyen moul lasr len nukewa. Mutawauk ke kas in akesmakinye kut lah “Sangeng sin LEUM GOD pa mutaweyen etauk,” (1:7) na sifilpa tafwela in akkalemye ouiya wo ma fal in moulkinyuk wi elah wo. Pus sin mwe fahk inge fototo na, tusruktu akkalemye nunak lun mwet luti matu lun Israel ke ma fal sie mwet lalmwetmet elan oru ke ouiya ma ac ku in sikyak in moul lal. Kutu sin ma inge yokna ke akupasri lun sou, ac kutu nu ke inkanek in akkapye kasrpalos. Kutu ma ke ouiyen moul in sie sin sie, ac kutu ma in kasru sie mwet in etu in sifacna karinganul. Yohk pac mwe luti ke pusisel, mongfisrasr, oru wo nu sin mwet sukasrup, ac inse pwaye nu sin mwet kawuk.
Takla Lun Koanon Book Se Inge
Saokiyen lalmwetmet 1:1—9:18
Soakas lal Solomon 10:1—29:27
Kas lal Agur 30:1–33
Kutu pac mwe fahk saya 31:1–31
1
Saokiyen Soakas
1 Soakas lal Solomon, wen natul David ac tokosra lun Israel.+
2 Soakas uh ma ac ku in kasrekom in ku in akilen lalmwetmet ac kas in kasru wowo, oayapa in kalem ke kas na loal kalmac. 3 Ku in luti kom ke moul in etauk, tuh moul lom in pwaye, suwohs, ac fal. 4 Ku in sang etauk nu sin sie mwet srik etu la, ac luti mwet fusr in pah in nunak. 5 Soakas inge ku pac in akyokyelik etauk lun mwet lalmwetmet, ac sang inkanek pwaye nu sin mwet etauk 6 tuh elos in ku in etu kalmac lukma lun soakas, ac kalmen pupulyuk lun mwet lalmwetmet.
Kas In Kasru
7 Sangeng* sin LEUM GOD pa mutaweyen etauk. Mwet lalfon uh pilesru lalmwetmet, ac srunga suk etauk.+
8 Tulik nutik,† lohng kas in luti lun papa tomom ac nina kiom. 9 Mwe luti lalos uh ac mwe nawu moul lom oana sie mwe yun nu fin sifom, ku sie mwe walwal nu inkwawom.
10 Tulik nutik, mwet koluk fin kwafe kom, nik kom wi. 11 Elos fin fahk, “Fahsru kut som kasriki sie mwet ah, ku kutu mwet wangin mwata, ac uniya mwe na pwar. 12 Sahp pacl se kut ac sonolos elos ac moul na fokoko, tusruktu pacl se kut tari selos elos ac misa! 13 Kut ac konauk mwe kasrup pus ac nwakla lohm sesr ke ma kut pisrala. 14 Fahsru wi kut. Kut ac kitalik ma nukewa in oana sie nu sesr kewa.”
15 Tulik nutik, nimet wi mwet ouinge uh. Fahla lukelos. 16 Elos rarala in oru ma koluk. Elos akola pacl nukewa in akmas. 17 Tia wo in akoo sie sruhf, ke won se ma kom ke sruokya uh el tu na liye, 18 mweyen mwet oru ouinge uh sifacna akoo mwe kwasrip nu selos, sie mwe kwasrip ma elos ac misa kac. 19 Pacl nukewa, pisrapasr uh ac eisla moul lun mwet rapku — pa inge ma ac sikyak nu sin kutena mwet su moulkin moul sulallal.
Lalmwetmet El Pang
20 Porongo! Lalmwetmet el pang inkanek uh ac in iwen kuka uh.+ 21 El wowoyak ke mutunoa in siti uh, ac in acn nukewa mwet uh tukeni we:
22 “Mwet lalfon, kowos ac lungse in lalfon putaka? Kowos ac pwarkin in aksruksruki etauk uh nwe ngac? Ya kowos ac tiana lutlut in etu mau? 23 Lohng ke pacl nga kai kowos. Nga ac sot kas in kasru wo ac oayapa etauk luk nu suwos. 24 Nga tuh pangon kowos ac suli kowos in tuku, a kowos tia lungse lohng. Kowos likinsaiyu. 25 Kowos pilesru kas in kasru luk nukewa, ac tia lungse nga in aksuwosye kowos. 26 Ouinge ke pacl kowos ac sun ongoiya, nga fah isrun kowos. Nga ac fah aksruksruki kowos ke pacl mwe aksangeng uh sikyak — 27 pacl se ac tuku nu fowos oana paka, ac use mwe ongoiya oana sie eng na upa, ac kowos muta in keok ac waiok. 28 Na kowos ac fah pang nu ke lalmwetmet, tuh nga ac tia topuk. Kowos ac sukyu yen nukewa, tuh kowos ac tia ku in koneyuyak. 29 Wanginna pacl kowos lohang nu ke etauk, ac pacl nukewa kowos srunga akos LEUM GOD. 30 Kowos tiana lungse eis kas in kasru luk, ku porongo pacl nga aksuwosye kowos uh. 31 Ke ma inge, kowos ac fah kosrani fal nu ke orekma lowos, ac pwapa koluk lowos ac tingilkowosi ac pwanang kowos maskin. 32 Mwet selalkung uh misa ke sripen elos pilesru lalmwetmet. Mwet lalfon uh kunausyukla ke nunak in aksrikyaten lalos. 33 Tusruktu, kutena mwet su lohngyu fah muta in misla. Moul lal ac fah wo, ac el ac fah tia enenu in sangeng ke kutena ma.”
+ 1:1 1 Tok 4:32 * 1:7 Sangeng: in kas Hebrew, “akos” ac “akfulat” oasr pac kac. + 1:7 Job 28:28; Psa 111:10; Soa 9:10 † 1:8 Tulik nutik: kas Hebrew fahk mu “Wen nutik,” tusruktu kalmeya pa kewana mukul ac mutan. + 1:20 1:20–21; Soa 8:1–3